Սոնա Մնացականյանի մահ

մինի|Սոնա Մնացականյանը|300x300փքս

**Սոնա Մնացականյանի մահ**, Երևանի 29-ամյա բնակիչ Սոնա Մնացականյանի և նրա դեռևս չծնված երեխայի սպանություն, որը տեղի է ունեցել 2022 թվականի ապրիլի 26-ին Երևան քաղաքի Լեո-Պարոնյան փողոցների խաչմերուկում Հայաստանի գործող վարչապետ Նիկոլ Փաշինյանի ավտոշարասյան կողմից վրաերթի հետևանքով։ Հարուցված քրեական գործով մեղադրյալ, ոստիկանության մայոր Արամ Նավասարդյանը դատապարտվել է ընդամենը 1 տարի 6 ամիս ազատազրկման։

Հղի կնոջը վրաերթի ենթարկելու դեպքը հանրային լայն հնչեղություն է ստացել, իրադարձությունը լայնորեն լուսաբանվել է զանգվածային լրատվական միջոցներով։

Մահվան ելքով վրաերթից հետո դեպքի վայրում քաղաքացիները խաղալիքներ, ծաղիկներ են տեղադրել և մոմեր վառել՝ ի հիշատակ Սոնա Մնացականյանի և նրա դեռևս չծնված երեխայի։

## Վրաերթ
thumb|300px|Սոնա Մնացականյանի սպանության վայրը
2022 թվականի ապրիլի 26-ին՝ երեկոյան ժամը 6։05-ի սահմաններում, Երևանի Լեո-Պարոնյան փողոցների խաչմերուկում Հայաստանի վարչապետ Նիկոլ Փաշինյանին ուղեկցող ոստիկանության սպայական վաշտի հրամանատարն իր կողմից վարած «Տոյոտա Պրադո» մակնիշի ավտոմեքենայով վրաերթի է ենթարկել 28-ամյա քաղաքացի Սոնա Մնացականյանին, ով գտնվում էր հղիության 8-րդ ամսում։ Փորձագետի եզրակացության համաձայն, վթարի ժամանակ ղեկին նստած մայոր Արամ Նավասարդյանը գերազանցել է արագությունը։ Վրաերթից որոշ ժամանակ անց շտապօգնության մեքենայով Սոնա Մնացականյանին տեղափոխել են «Նաիրի» բժշկական կենտրոն։ Բժշկական կենտրոնի տնօրենի խոսքով վրաերթի ենթարկված քաղաքացին հիվանդանոց է տեղափոխվել մահացած վիճակում։

Դեպքից հետո ինչպես վրաերթի ենթարկած ոստիկանական մեքենան, այնպես էլ նրան հաջորդող ավտոշարասյան մյուս բոլոր մեքենաները շարունակել են ընթացքը՝ կնոջը չցուցաբերելով օգնություն։

## Քրեական գործ
Դեպքի առթիվ քրեական գործ է հարուցվել Հայաստանի Քրեական օրենսգրքի 242 հոդվածի 2-րդ և 244-րդ հոդվածի 1-ին մասով։ Կնոջը վրաերթի ենթարկած ոստիկանական մեքենայի վարորդը ապրիլի 26-ին ձերբակալվել է։ Ըստ լրատվականների՝ վրաերթի ենթարկած անձը ոստիկանության մայոր, ուղեկցող սպայական վաշտի 3-րդ դասակի հրամանատար 51-ամյա Արամ Նավասարդյանն է, ով հայտնի է «Ծեծեմ Արամ» մականունով։

Մահվան ելքով վրաերթն իրականացրած մեղադրյալ Արամ Նավասարդյանն ապրիլի 29-ին Երևան քաղաքի ընդհանուր իրավասության դատարանի կողմից ազատ է արձակվել։ Ըստ մեղադրյալի փաստաբան Ռուբեն Բալոյանի հայտարարության՝ վարույթն իրականացնող մարմնի կարծիքով մեղադրյալին կալանավորելու հիմք չկա և կալանավորման միջնորդություն չի ներկայացրել դատարան, խափանման միջոց է ընտրվել չհեռանալու մասին ստորագրությունը։

Վարչապետի շարասյան մեքենաների միջև այդ օրը տեղի ունեցած հեռակապի զրույցի ձայնագրությունները չկան, ըստ ոստիկանության՝ տեխնիկական խոտանի պատճառով ձայնագրություն չի իրականացվել: Տուժող կողմը, մինչդեռ, կասկածներ ունի, որ գործով կարևոր այդ ապացույցը դիտավորյալ ոչնչացվել է: Երեք տարուց ավել քննվող գործով անցնող միակ մեղադրելյալ Արամ Նավասարդյանը ոչ միայն չի ազատազրկվել, այլև աշխատանքից չի ազատվել։ Վթարի ժամանակ փողոցում նաև մի քանի վկաներ են եղել, սակայն, նրանցից որևէ մեկը, որպես ականատես, վկա դատարան չի հրավիրվել, ցուցմունք են տվել միայն ոստիկանները, ինչն, ըստ տուժող կողմի, խորացնում է համոզմունքը, թե այս գործն ուղղորդված այլ հունով է ընթանում։

2025 թվականի մարտի 3-ին Երևանի ընդհանուր իրավասության քրեական դատարանում, Սոնա Մնացակայնանի մահվան գործով դատական նիստի ընթացքում սրտամկանի կաթված է ստացել Սոնա Մնացականյանի հորեղբայրը։

2025 թվականի հուլիսի 30-ին դատարանը որոշում է կայացրել Սոնա Մնացականյանի և նրա դեռևս չծնված երեխայի մահվան գործով միակ մեղադրյալ Արամ Նավասարդյանին ճանաչել մեղավոր և դատապարտել  ընդամենը 1 տարի 6 ամիս ժամկետով ազատազրկման։

## Քննադատություն
Սոնա Մնացականյանի մահացու ելքով վրաերթը հանրային շրջանակներում լայն քննադատությունների է ենթարկվել։ Մահվան ելքով վրաերթին են անդրադարձել մի շարք ընդդիմադիր գործիչներ, այդ թվում՝ Հայաստանի ազգային ժողովի ընդդիմադիր փոխնախագահ Իշխան Սաղաթելյանը։ Քննադատվել է հատկապես ավտոշարասյանը ուղեկցող սպայական անձնակազմի գործողությունները, որոնք, ըստ քննադատների, որոշ դեպքերում հասնում են ամենաթողության։

Մահվան ելքով վրաերթի հետ կապված հակասական հայտարարություններ են արել մի շարք պաշտոնյաներ։ ՀՀ վարչապետի աշխատակազմի ղեկավարի տեղակալը հայտնել է, որ վարչապետը, նկատելով գետնին ընկած կնոջը, հրահանգել է շտապօգնություն կանչել և շարունակել մեքենայի ընթացքը, իսկ ՀՀ մարդու իրավունքների պաշտպան Քրիստիննե Գրիգորյանը հայտնել է, որ վարչապետը տեղյակ չի եղել վրաերթի մասին, այլապես կհրահանգեր կանգնեցնել մեքենան։

## Կենսագրություն
Սոնա Մնացականյանը ծնվել է Արարատի մարզի Բերքանուշ գյուղում։ Հայրը բժիշկ-վնասվածքաբան Մնացական Մնացականյանն է, իսկ մայրը մանկաբույժ է։ Նա «Աջակցենք մեր հերոսներին» (Support Our Heroes - Armenia) կազմակերպության հիմնադիր անդամ էր, Թուֆենկյան հիմնադրամի կողմից Արցախի Հանրապետությունում կառուցվող «Թևեր» տեղեկատվական տեխնոլոգիական կենտրոնի ղեկավարը։ Ամուսնացած էր, ապրում էր Երևանում։ Հունիսին կծնվեր նրա առաջին երեխան։

## Արձագանք
* Հայաստանի վարչապետի աշխատակազմի ղեկավարի տեղակալ Տարոն Չախոյանը հայտնել է, որ վարչապետ Փաշինյանը մեքենա չի վարում ու չի եղել որևէ մեքենայի ղեկին, իսկ ուղեկցող գումարտակի ավտոմեքենան չի կանգնել, քանի որ կանգ առնելու դեպքում կանգ կառներ ամբողջ շարասյունը՝ փակելով փողոցի ամբողջ երթևեկությունը և լրացուցիչ խցանումներ կառաջացներ։
* Հայաստանի մարդու իրավունքների պաշտպան Քրիստիննե Գրիգորյանը հայտարարել է, որ վարչապետը տեղյակ չի եղել վրաերթի մասին, այլապես կհրահանգեր կանգնեցնել մեքենան։
* Հայաստանի ԱԺ ՔՊ-ական պատգամավոր Հովիկ Աղազարյանը պատասխանելով վրաերթից հետո ավտոշարասյան մեքենաների ընթացքը շարունակելու մասին հարցին՝ հայտնել է, որ կանոնակարգով մեքենաները կանգնելու իրավունք չունեին։
* Հայաստանի ԱԺ ՔՊ-ական պատգամավոր Արմեն Խաչատրյանն իր զարմանքն է արտահայտել դեպքի առթիվ հանրության լայն արձագանքից՝ հայտնելով, որ ամեն օր նմանօրինակ ողբերգություններ են լինում, ինչո՞ւ հանրությունը դրանք նույնպես չի քննարկում։
* Ըստ Հայաստանի վարչապետի աշխատակազմի ղեկավար Տարոն Չախոյանի՝ վրաերթից հետո Նիկոլ Փաշինյանը հեռախոսազրույց է ունեցել սպանված կնոջ հոր հետ և ցավակցություն հայտնել։
*

### Միջազգային արձագանք
* 2022 թվականի հուլիսի 6-ին Գերմանիայի Բունդեսթագի մի խումբ պատգամավորներ արձագանքել են Սոնա Մնացականյանի սպանությանը։ Մասնավորապես, նրանք իրենց մտահոգությունն են հայտնել և հայ պատգամավորների ուշադրությունը հրավիրել տեղի ունեցածին՝ խնդրելով ուշադիր հետևել գործին, արդարադատություն հաստատել Սոնա Մնացականյանի և նրա ընտանիքի նկատմամբ։ Նրանց նամակում գրված է, որ «Ժողովրդավարական և քաղաքացիական հասարակության համակեցության հիմնաքարերից մեկը, որին Հայաստանը ձգտում է և որը պաշտպանել է նաև Սոնա Մնացականյանը ողջ կյանքում՝ օրենք է, որի առջև բոլոր մարդիկ հավասար են՝ անկախ նրանց կոչումից և դիրքից ներգրավված»։

## Տես նաև
* Պողոս Պողոսյանի մահ
* Վահե Ավետյանի մահ

## Ծանոթագրություններ

Կատեգորիա:2022 Հայաստանում
Կատեգորիա:2022 մահեր
Կատեգորիա:Նիկոլ Փաշինյան
Կատեգորիա:Սպանություններ